MT Il-Ġurnal Uffiċjali tal-Unjoni Ewropea L 144/25

REGOLAMENT TAL-KUMMISSJONI (UE) Nru 473/2012

tal-4 ta’ Ġunju 2012

li jemenda l-Anness III tar-Regolament (KE) Nru 396/2005 tal-Parlament Ewropew u tal-Kunsill fir-rigward tal-livelli massimi ta’ residwi għall-ispinetoram (XDE-175) f’ċerti prodotti jew fuqhom

(Test b’relevanza għaż-ŻEE)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat ir-Regolament (KE) Nru 396/2005 tal-Parlament Ewropew u tal-Kunsill tat-23 ta’ Frar 2005 dwar il-livelli massimi ta' residwu ta' pestiċidi fi jew fuq ikel u għalf li joriġina minn pjanti u annimali u jemenda d-Direttiva tal-Kunsill 91/414/KEE (1), u b’mod partikolari l-Artikolu 18(4) tiegħu,

Billi:

(1) Għall-ispinetoram (XDE-175), il-LMR huma stabbiliti fil-Parti A tal-Anness III tar-Regolament (KE) Nru 396/2005.

(2) Skont l-Artikolu 53 tar-Regolament (KE) Nru 1107/2009 tal-Parlament Ewropew u tal-Kunsill tal-21 ta’ Ottubru 2009 dwar it-tqegħid fis-suq ta’ prodotti għall-protezzjoni tal-pjanti u li jħassar id-Direttivi tal-Kunsill 79/117/KEE u 91/414/KEE (2), fil-11 ta’ Mejju 2012, Franza nnotifikat lill-Kummissjoni bl-awtorizzazzjoni temporanja tal-prodotti għall-protezzjoni tal-pjanti li fihom is-sustanza attiva spinetoram (XDE-175), minħabba tifqigħa mhux mistennija ta’ Drosophila suzukii, periklu li ma setax jitbassar u li ma setax jiġi kkontrollat b’xi mod raġonevoli ieħor. Konsegwentement, Franza nnotifikat ukoll lill-Istati Membri l-oħra, lill-Kummissjoni u lill-Awtorità skont l-Artikolu 18(4) tar-Regolament (KE) Nru 396/2005 li hija awtorizzat it-tqegħid fis-suq fit-territorju tagħha ta’ ċirasa, lampuni u mirtilli li għandhom residwi tal-pestiċidi ogħla mill-LMR. Bħalissa, il-LMR huma stabbiliti fil-limitu tad-determinazzjoni fl-Anness III tar-Regolament (KE) Nru 396/2005.

(3) Franza ressqet valutazzjoni xierqa tar-riskji għall-konsumatur lill-Kummissjoni u pproponiet LMR temporanji fuq dik il-bażi.

(4) L-Awtorità Ewropea dwar is-Sigurtà fl-Ikel, aktar 'il quddiem “l-Awtorità”, ivvalutat id-dejta pprovduta u ħarġet dikjarazzjoni (3) dwar is-sigurtà tal-LMR temporanji proposti.

(5) L-Awtorità kkonkludiet li l-użu f’emerġenza tal-ispinetoram (XDE-175) fuq iċ-ċirasa, il-lampuni u l-mirtilli x'aktarx ma jirriżultax f’espożizzjoni għall-konsumatur li taqbeż il-valur ta’ referenza tossikoloġiku u għalhekk dan mhuwiex mistenni li jkun ta’ tħassib għas-saħħa pubblika.

(6) Franza ma rrappurtatx id-dettalji tat-testijiet sorveljati fuq il-post, u lanqas ma wettqet valutazzjoni tal-kwalità ta’ tali testijiet. L-Awtorità kellha tibbaża d-dikjarazzjoni tagħha fuq is-suppożizzjoni li t-testijiet sorveljati fuq il-post huma validi u jikkonfermaw il-LMR temporanji proposti. Sabiex tiġi vverifikata l-korrettezza tas-suppożizzjoni, Franza għandha taġġorna r-rapport ta’ evalwazzjoni mill-aktar fis posssibbli.

(7) Fuq il-bażi tad-dikjarazzjoni tal-Awtorità u b’kunsiderazzjoni tal-fatturi rilevanti għas-suġġett ikkonsidrat, l-emendi xierqa għal-LMR jissodisfaw ir-rekwiżiti tal-Artikolu 18(4) tar-Regolament (KE) Nru 396/2005.

(8) Ir-Regolament (KE) Nru 396/2005 għandu għalhekk jiġi emendat skont dan.

(9) Minħabba li l-użi ta’ emerġenza tal-prodotti għall-protezzjoni tal-pjanti li jikkonċernaw l-ispinetoram huma diġa awtorizzati minn Franza u l-ħtieġa urġenti li tirriżulta biex jiġi żgurat livell għoli ta’ protezzjoni għall-konsumatur, huwa xieraq li jiġu previsti l-LMR billi tiġi applikata l-proċedura msemmija fl-Artikolu 45(5) tar-Regolament (KE) Nru 396/2005.

(10) Il-miżuri stipulati f’dan ir-Regolament huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali,

ADOTTAT DAN IR-REGOLAMENT:

Artikolu 1

L-Anness III tar-Regolament (KE) Nru 396/2005 huwa emendat skont l-Anness ta’ dan ir-Regolament.

Artikolu 2

Dan ir-Regolament għandu jidħol fis-seħħ jum wara li jiġi ppubblikat f'Il-Ġurnal Uffiċjali tal-Unjoni Ewropea.

Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi Brussell, l-4 ta’ Ġunju 2012. Għall-Kummissjoni Il-President José Manuel BARROSO

(1) ĠU L 70, 16.3.2005, p. 1.

(2) ĠU L 309, 24.11.2009, p. 1.

(3) L-Awtorità Ewropea dwar is-Sigurtà fl-Ikel; Statement on the modification of the existing MRLs for spinetoram in cherries, raspberries and blueberries. EFSA Journal 2012; 10(5):2708. [24 pp.]. doi:10.2903/j.efsa.2012.2708. Tinstab onlajn: http://www.efsa.europa.eu/efsajournal.htm